A Bizottság irányelve
(1978. március 31.)
a gáztérfogatmérőkre vonatkozó tagállami jogszabályok közelítéséről szóló, 1971. július 26-i tanácsi irányelvnek a második alkalommal a műszaki fejlődéshez történő igazításáról
(78/365/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a csatlakozási okmánnyal módosított, a mérőműszerekkel és a metrológiai ellenőrzés módszereivel kapcsolatos közös rendelkezésekre vonatkozó tagállami jogszabályok közelítéséről szóló, 1971. július 26-i 71/316/EGK tanácsi irányelvre [1] és különösen annak 17., 18. és 19. cikkére,
tekintettel a 74/331/EGK bizottsági irányelv [2] által módosított, a gáztérfogatmérőkre vonatkozó tagállami jogszabályok közelítéséről szóló, 1971. július 26-i 71/318/EGK tanácsi irányelvre [3],
mivel az érintett területen elért műszaki fejlődés figyelembevételének érdekében szükséges a 71/318/EGK irányelv módosítása;
mivel az ezen irányelvben meghatározott intézkedések összhangban vannak a mérőeszközök kereskedelme műszaki jellegű akadályainak elhárítását célzó irányelveknek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 71/318/EGK irányelv mellékletében a I.B.3., I.B.4.1., I.B.8.2.3., I.B.9., II.6.3., III.2., III.4. és III.5. pont szövege az ezen irányelv mellékletének szövege szerint módosul.
A 71/318/EGK irányelv melléklete kiegészül az ezen irányelv mellékletének II.5.2., a II.7.2.7. és III.6.2.3. pontjával.
2. cikk
(1) A tagállamok elfogadják azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek az értesítést követő egy éven belül megfeleljenek. Erről haladéktalanul tájékoztatják a Bizottságot.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ennek az irányelvnek a tagállamok a címzettjei.
Kelt Brüsszelben, 1978. március 31-én.